Bruna Esih
Bruna Esih (née Brstilo) (Split, 20. svibnja 1975.) je hrvatska povjesničarka i političarka, najpoznatija kao jedna od istaknutih predstavnica hrvatske desnice. 

Rođena je u Splitu, ali se već u djetinjstvu s obitelji preselila u Zagreb. Studirala je filozofiju i kroatologiju na Hrvatskim studijima, gdje je diplomirala s radom Srpska propaganda i hrvatska šutnja. Prilikom obrane magistarskog rada, sukobila se s profesorom Nenadom Zakošekom, koji je predlagao odbijanje sinopsisa rada zbog "ideologiziranosti i indoktriniranosti". Uz podršku kontroverznog i ekstremno desnog povjesničara Josipa Jurčevića, godine 2001. zaposlena je na Institutu Ivo Pilar, odakle je 2016. otišla u Hrvatski sabor; izabrana je kao nezavisna kandidatkinja na listi HDZ-a u I. izbornoj jedinici. Tokom 2017., kandidrala se za gradonačelnicu grada Zagreba, ali je iz utrke ispala već u prvom krugu. Godine 2017. je zajedno s bivšim ministrom kulture i saborskim zastupnikom Zlatkom Hasanbegovićem osnovala stranku Neovisni za Hrvatsku.

Njezino političko djelovanje spada u spektar (ekstremne) desnice, dok se njezin povijesni rad uglavnom bavio istraživanjem događaja u Bleiburgu i stradavanja Hrvata nakon Drugog svjetskog rata. Godinama se zalaže za provedbu lustracije u Hrvatskoj, kao i za druge radnje koje za cilj imaju pretjerano i ideološki obojeno kritiziranje SFR Jugoslavije i komunističkog pokreta, pri čemu se fenomeni iz Drugog svjetskog rata ili zanemaruju ili relativiziraju. Njezina znanstvena produkcija ne sadrži samostalne radove, već isključivo poglavlja u knjigama, uredničke radove i radove u koautorstvu sa starijim znanstvenicima.

Bruna Esih je udana za Renata Esiha, s kojim ima troje djece.

Reference

Hrvatski političari
Hrvatski povjesničari
Biografije, Split